钦定古今图书集成/明伦汇编/交谊典/第002卷 > 唐罗隐两同书 > 《同异》
## 钦定古今图书集成/明伦汇编/交谊典/第002卷 > 唐罗隐两同书 > 《同异》

夫同声相应，同气相求，虽“虎异谷风，虎啸而谷风起；
蛇非山雾，蛇踊而山雾兴”，理所同耳。夫异类殊群，异
情同行，虽蛤因雀化，而蛤不与雀游，鴽自鼠为，而鴽
不与鼠匹，理所异耳。然父子兄弟，非不亲矣，其心未
必同；君臣朋友，非不疏矣，其心未必异。故瞽叟愚而
重华圣，盗跖贪而柳下廉，刘季困而纪信焚，伯桃饿
而角哀死。亦犹烟灰同出，飞沉自分，胶漆异生，而坚
固相守也。然则情性不等，同异难并。《大易》虽云“同人
于门”，三爻复云“伏戎于莽”，此则于同不能无异也。故
有面同而心不同者，有外异而内不异者，有始同而
终异者，有初异而末同者，有彼不同我而我与之同
者，有彼不异我而我与之异者。何以明之？昔者陈平
面向吕后，而心归刘氏；程婴外逆孙臼，而内存赵孤；
张耳、陈馀始则刎颈之交，终构参商之隙；夷吾、小白
初有射钩之怨，末为鱼水之欢；田氏怀诳义于齐君，
齐君弥信；亚父尽至忠于项羽，项羽益疑。是则同异
之心，不可以一二而测也。是故明者徐视而审听，高
居而远望也。随时之宜，唯变所适，因其可同而与之
同矣，因其可异而与之异矣。故卫青竖耳，汉武委之
以军旅；由余虏耳，秦穆授之以国政。夫以卫青、由余
敌于秦汉，非不疏矣，犹知可同而同之，况于父子兄
弟之亲而有可同者乎？且管叔兄耳，姬旦诛之以极
刑；石厚子矣，石碏死之以大义也。夫以管叔、石厚比
于旦、碏，非不亲矣，犹知可异而异之，况乎君臣朋友
之疏而有可同者乎？故能同异者为福，不能同异者
为祸。虞舜能同八元，能异四罪，永垂圣哲之名。殷纣
不同三仁，不异二臣，故取败亡之辱。是则同异之际，
不可失其微妙也。故孔子曰：“见几而作，不俟终日。”其
是之谓欤！